
 15.3.2020
 BG
 Официален вестник на Европейския съюз
 LI 77/1
 РЕГЛАМЕНТ ЗА ИЗПЪЛНЕНИЕ (ЕС) 2020/402 НА КОМИСИЯТА
 от 14 март 2020 г. година
 за извършване на износ на определени продукти при условие на представяне на разрешение за износ
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (1), и по-специално член 5 от него,
 като има предвид, че:
 (1)
 От началото на епидемиологичната криза, причинена от коронавируса SARS-CoV-2, свързаното с него заболяване, COVID-19, се разпространява бързо в целия свят, достигайки и територията на Съюза. Според Европейския център за профилактика и контрол върху заболяванията рискът, свързан с COVID-19 инфекциите, за хора в Съюза понастоящем се счита за умерен до висок въз основа на вероятността от предаване и въздействието на болестта. Вирусът се разпространява бързо в рамките на Съюза и може да окаже огромно въздействие върху общественото здраве със съществен брой случаи с летален изход в групите с висок риск и значителни икономически и обществени сътресения.
 (2)
 В този контекст необходимостта от лични предпазни средства, подробно описани в приложение I, вече значително се е увеличила. Като се имат предвид естеството му и преобладаващите обстоятелства, този вид оборудване е основен продукт, тъй като то е необходимо за предотвратяване на по-нататъшното разпространение на болестта и за опазване здравето на медицинския персонал, лекуващ заразени пациенти.
 (3)
 В съответствие със заключенията на Съвета на министрите на здравеопазването от 13 февруари 2020 г. беше започната процедура за възлагане на обществена поръчка за лични предпазни средства съгласно споразумението за съвместно възлагане на обществени поръчки за медицински мерки за противодействие. Според индикативни срокове и в зависимост от ситуацията на пазара тя може да бъде финализирана от началото на април.
 (4)
 Търсенето на медицински средства за защита се изостри през последните дни и се очаква да продължи да нараства значително в близко бъдеще, като в няколко държави членки това се придружава от недостиг. Съществуват ограничения в рамките на единния пазар на ЕС, за да се отговори на търсенето на потребителите за съответните лични предпазни средства, по-специално маски за защита на устата. В настоящия момент се полагат усилия за увеличаване на производствения капацитет. Това може да доведе до преразглеждане на мярката при необходимост и според развитието на ситуацията.
 (5)
 Производството на лични предпазни средства като защитни маски за устата в Съюза понастоящем е съсредоточено в ограничен брой държави членки, а именно Чешката република, Франция, Германия и Полша. Въпреки факта, че e насърчено увеличеното производство, настоящото равнище на производство в Съюза и съществуващите запаси няма да бъдат достатъчни, за да се отговори на търсенето в рамките на Съюза. Това е от особено значение в този случай, тъй като това търсене се увеличава в резултат на епидемичната ситуация и личните предпазни средства могат да бъдат изнасяни без ограничения за други части на света.
 (6)
 Някои трети държави вече официално взеха решение да ограничат износа на предпазни средства. Други изглежда са предприели подобни действия на по-неформална основа. Някои от тези